**Polii magnetici ai respirației**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Maiei – cuneiforme stelare)

acum pot să-ţi mărturisesc odihnesc vertebra unei stele hoinare

în zadar îţi aduni urmele buzelor de pe mine

n-am să mă prăbuşesc printre atrii am să mă ţin de azur

nu pot fi prinsă în plasa de fluturi a soarelui

mâinile-ţi aruncă rădăcinile spre aştrii îţi caută polii între sefire

mă las înfăşurată de atingerea albastrului din tine eşti aici

cochetezi cu veşnicia mea numărându-mi coastele

nu-mi aduna polenul din piele câteva mantre doar ecouri vibratile

din alfabetul sacru desenează în pupile

pasărea din mine îţi poate dărui câteva zboruri

netezesc ţipătul când aşternutul nopţii

te pierde printre coşmare

dar n-am să întorc din subsoluri pagina fragilă

a zilei

aripa a-nghiţit tot abisul din mine

paradisul s-a întors în pleoapă smerit

bate

irisul se poate deschide